**เอกสารประกอบการเรียนบทที่ 3**

การประกาศใช้รัฐธรรมนูญแห่งราชอาณาจักรไทย พุทศักราช 2540 นับว่าเป็นรัฐธรรมนูญที่ส่งผลต่อการเปลี่ยนแปลงสถาบันทางการเมืองและองค์กรที่ใช้อำนาจตรวจสอบ ตลอดจนองค์กรตุลาการหลายประการ เช่น การเพิ่มองค์กรอิสระเพื่อทำหน้าที่ตรวจสอบความชอบด้วยกฎหมายในการดำเนินการของฝ่ายการเมือง การเปลี่ยนจากการใช้ระบบศาลเดียว (คือ มีศาลยุติธรรมเพียงศาลเดียวตัดสินคดีทุกประเภท) มาเป็นระบบหลายศาล (คือ มีศาลปกครองตัดสินคดีปกครอง และศาลรัฐธรรมนูญ ทำหน้าที่ควบคุมความชอบด้วยรัฐธรรมนูญ) รวมถึงการเปลี่ยนแปลงที่มาของสมาชิกวุฒิสภาด้วย อย่างไรก็ตาม แม้ว่ารัฐธรรมนูญแห่งราชอาณาจักรไทย พุทธศักราช 2540 จะมีอายุการบังคับใช้เพียง 10 ปี แต่รัฐธรรมนูญแห่งราชอาณาจักรไทย พุทธศักราช 2550 ที่มีผลบังคับใช้ในเวลาต่อมา ก็ยังกำหนดที่มาและอำนาจของสมาชิกวุฒิสภาแตกต่างจากที่เคยกำหนดในรัฐธรรมนูญแห่งราชอาณาจักรไทย พุทธศักราช 2540 เพียงแค่บางประเด็น ทั้งนี้ อาจกล่าวโดยภาพรวมเกี่ยวกับวุฒิสภาตามรัฐธรรมนูญทั้งสองฉบับได้ว่า เป็นวุฒิสภาที่มีจุดยึดโยงกับประชาชนมากยิ่งขึ้นถ้าหากเปรียบเท่ียบกับรัฐธรรมนูญฉบับก่อน ๆ ที่กำหนดให้วุฒิสภามาจากการแต่งตั้งของพระมหากษัตริย์

**1. วุฒิสภาตามรัฐธรรมนูญแห่งราชอาณาจักรไทย พุทธศักราช 2540**

**1.1 ที่มาของสมาชิกวุฒิสภา**

รัฐธรรมนูญแห่งราชอาณาจักรไทย พุทธศักราช 2540 ต้องการให้วุฒิสภามีลักษณะเป็นวุฒิสภาที่เป็นตัวแทนของประชาชน และขณะเดียวกันก็จะต้องทำหน้าที่ตรวจสอบถ่วงดุลกับสภาผู้แทนราษฎรได้ ดังนั้น วุฒิสภาตามรัฐธรรมนูญนี้ จึงต้องเป็นวุฒิสภาที่มีจุดยึดโยงกับประชาชน และปลอดจากความเกี่ยวข้องกับพรรคการเมือง

 - คุณสมบัติ และลักษณะต้องห้ามของสมาชิกวุฒิสภา : รัฐธรรมนูญได้กำหนดคุณสมบัติและลักษณะต้องห้ามของผู้ดำรงตำแหน่งสมาชิกวุฒิสภาไว้[[1]](#footnote-1) ดังนี้

 1) มีสัญชาติไทยโดยการเกิด

 2) มีอายุไม่ต่ำว่า 40 ปี บริบูรณ์ในวันเลือกตั้ง (เนื่องจากต้องการให้วุฒิสภามีลักษณะเป็นผู้ทรงคุณวุฒิ จึงกำหนดอายุขั้นต่ำไว้สูงกว่าสภาผู้แทนราษฎร)

 3) สำเร็จการศึกษาไม่ต่ำกว่าระดับปริญญาตรีหรือเทียบเท่า

 4) มีลักษณะอย่างใดอย่างหนึ่งต่อไปนี้

 - มีชื่ออยู่ในทะเบียนบ้านในจังหวัดที่สมัครรับเลือกตั้งมาแล้วเป็นเวลาติดต่อกันไม่น้อยกว่า 1 ปี นับถึงวันสมัครรับเลือกตั้ง

 - เคยเป็นสมาชิกสภาผู้แทนราษฎรจังหวัดที่สมัครรับเลือกตั้ง หรือเคยเป็นสมาชิกสภาท้องถิ่นหรือผู้บริหารท้องถิ่นในจังหวัดนั้น

 - เป็นบุคคลซึ่งเกิดในจังหวัดที่สมัครรับเลือกตั้ง

 - เคยศึกษาในสถานศึกษาที่ตั้งอยู๋ในจังหวัดที่สมัครรับเลือกตั้งเป็นเวลาติดต่อกันไม่น้อยกว่าสองปีการศึกษา

 - เคยรับราชการหรือเคยมีชื่ออยู่ในทะเบียนบ้านในจังหวัดที่สมัครรับเลือกตั้งเป็นเวลาติดต่อกันไม่น้อยกว่า 2 ปี

 นอกจากนี้ รัฐธรรมนูญยังกำหนดลักษณะต้องห้ามของผู้ดำรงตำแหน่งเป็นสมาชิกวุฒิสภาไว้ คือ[[2]](#footnote-2)

 1) เป็นสมาชิกหรือผู้ดำรงตำแหน่งอื่นของพรรคการเมือง

 2) เป็นสมาชิกสภาผู้แทนราษฎร หรือเคยเป็นสมาชิกสภาผู้แทนราษฎร และพ้นจากการเป็นสมาชิกสภาผู้แทนราษฎรแล้วยังไม่เกิน 1 ปี นับถึงวันสมัครรับเลือกตั้ง

 3) เป็นหรือเคยเป็นสมาชิกวุฒิสภาตามบทบัญญัติแห่งรัฐธรรมนุญนี้ในอายุของวุฒิสภาคราวก่อนการสมัครรับเลือกตั้ง

 4) เป็นบุคคลต้องห้ามไม่ให้ใช้สิทธิสมัครรับเลือกตั้ง เนื่องจาก

 - ติดยาเสพติดให้โทษ

 - เป็นบุคคลล้มละลายซึ่งศาลยังไม่สั่งให้พ้นจากคดี

 - เป็นคนวิกลจริต หรือจิตฟั่นเฟือนไม่สมประกอบ เป็นภิกษุ สามเณร นักพรต หรือนักบวช หรืออยู่ในระหว่างถูกเพิกถอนสิทธิเลือกตั้ง

 - ต้องคำพิพากษาให้จำคุกและถูกคุมขังโดยหมายของศาล

 - เคยต้องคำพิพากษาให้จำคุกตั้งแต่ 2 ปีขึ้นไป โดยได้พ้นโทษมายังไม่ถึง 5 ปี ในวันเลือกตั้ง เว้นแต่ความผิดนั้นได้กระทำโดยประมาท

 - เคยถูกไล่ออก ปลดออก หรือให้ออกจากราชการ หน่วยงานของรัฐ หรือรัฐวิสาหกิจ เพราะทุจริตต่อหน้าที่ หรือถือว่ากระทำการทุจริตและประพฤติมิชอบในวงราชการ

 - เคยต้องคำพิพากษาหรือคำสั่งของศาลให้ทรัพย์สินตกเป็นของแผ่นดินเพราะร่ำรวยผิดปกติ หรือมีทรัพย์สินเพิ่มขึ้นผิดปกติ

 - เป็นข้าราชการซึ่งมีตำแหน่งหรือเงินเดือนประจำนอกจากข้าราชการการเมือง

 - เป็นสมาชิกสภาท้องถิ่น หรือผู้บริหารท้องถิ่น

 - เป็นพนักงานหรือลูกจ้างของหน่วยงานของรัฐ หรือรัฐวิสาหกิจ หรือของราชการส่วนท้องถิ่น หรือเป็นเจ้าหน้าที่อื่นของรัฐ

 - เป็นกรรมการการเลือกตั้ง ผู้ตรวจการแผ่นดินของรัฐสภา กรรมการสิทธิมนุษยชนแห่งชาติ ตุลาการศาลรัฐธรมนูญ ตุลาการศาลปกครอง กรรมการป้องกันและปราบปรามการทุจริตแห่งชาติ หรือกรรมการตรวจเงินแผ่นดิน

 - อยู่ในระหว่างต้องห้ามมิให้ดำรงตำแหน่งทางการเมือง

 - เคยถูกวุฒิสภามีมติให้ถอดถอนออกจากตำแหน่ง และยังไม่พ้นกำหนด 5 ปี นับแต่วันที่วุฒิสภามีมติจนถึงวันเลือกตั้ง

 ที่สำคัญ รัฐธรรมนูญยังกำหนดข้อห้ามเพิ่มเติมอีก คือ สมาชิกวุฒิสภาจะเป็นรัฐมนตรีหรือข้าราชการการเมืองอื่นมิได้ และผู้ที่เคยดำรงตำแหน่งสมาชิกวุฒิสภาและสมาชิกภาพสิ้นสุดลงยังไม่เกิน 1 ปี ก็จะเป็นรัฐมนตรีหรือข้าราชการการเมืองอื่นไม่ได้เช่นกัน เว้นแต่การพ้นจากตำแหน่งนั้นเป็นการพ้นจากตำแหน่งเนื่องจากครบอายุของวุฒิสภา

 จากคุณสมบัติและลักษณะต้องห้ามทั้งหมด จะเห็นได้ว่ารัฐธรรมนูญต้องการให้วุฒิสภามีลักษณะเป็นสภาของผู้ทรงคุณวุฒิจึงได้กำหนดอายุขั้นต่ำ และระดับการศึกษา อีกทั้งยังต้องการให้เป็นสภาที่ปลอดจากการเมือง จึงได้กำหนดห้ามสังกัดพรรคการเมือง ตลอดจนกำหนดข้อห้ามมากมายเพื่อป้องกันการขัดกันของผลประโยชน์ ทั้งนี้ ก็เพื่อให้วุฒิสภาทำหน้าที่ตรวจสอบถ่วงดุลได้อย่างเต็มที่

 - การเลือกสมาชิกวุฒิสภา : รัฐธรรมนูญกำหนดให้มีสมาชิกวุฒิสภาทั้งสิ้น 200 คน มีวาระ 6 ปี[[3]](#footnote-3) โดยมาจากการเลือกตั้งโดยตรงทั้งหมด[[4]](#footnote-4) และใช้เขตจังหวัดเป็นเขตเลือกตั้ง[[5]](#footnote-5) ซึ่งผู้มีสิทธิเลือกตั้งจะมีสิทธิออกเสียงเลือกสมาชิกวุฒิสภาได้เพียง 1 คน[[6]](#footnote-6) นอกจากนี้ แม้ว่าจะมีการกำหนดห้ามผู้สมัครรับการเลือกตั้งเป็นสมาชิกวุฒิสภาหาเสียง ทำได้เพียงให้แนะนำตัว อีกทั้งเจตนารมณ์ที่ต้องการให้วุฒิสภาปลอดจากการเมืองและอิทธิพลอื่น ๆ ที่อาจครอบงำได้ รัฐจึงจำเป็นต้องดำเนินการเกี่ยวกับการแนะนำผู้สมัครให้ โดยต้องมีการดำเนินการดังกล่าวนี้ให้ผู้สมัครรับเลือกตั้งทุกคนอย่างเท่าเทียมกัน คือ[[7]](#footnote-7)

 1) จัดให้มีการปิดประกาศและติดแผ่นป้ายเกี่ยวกับการเลือกตั้งและผู้สมัครรับเลือกตั้ง

 2) พิมพ์และจัดส่งเอกสารเกี่ยวกับการเลือกตั้งและผู้สมัครรับเลือกตั้งไปให้ผู็มีสิทธิออกเสียงเลือกตั้ง

 3) จัดหาสถานที่ และจัดสรรเวลาออกอากาศทางวิทยุกระจายเสียงและวิทยุโทรทัศน์ เพื่อแนะนำผู้สมัครรับเลือกตั้ง

 4) กิจการอื่นตามที่คณะกรรมการเลือกตั้งประกาศกำหนด

**1.2 อำนาจหน้าที่ของวุฒิสภา**

รัฐธรรมนูญได้กำหนดอำนาจหน้าที่ของวุฒิสภาทั้งอำนาจด้านนิติบัญญัติ การควบคุมการบริหารราชการแผ่นดิน และการให้คำแนะนำในการแต่งตั้งผู้ดำรงตำแหน่งบางตำแหน่ง ตลอดจนอำนาจในการถอดถอน โดยมีรายละเอียด ดังนี้

 - อำนาจนิติบัญญัติ : รัฐธรรมนูญได้กำหนดให้วุฒิสภามีอำนาจด้านการนิติบัญญัติโดยในภาพรวมจะมีลักษณะคล้ายกับรัฐธรรมนูญฉบับที่ผ่านมา นั่นคือ มีอำนาจนิติบัญญัติน้อยกว่าสภาผู้แทนราษฎร โดยวุฒิสภาไม่มีอำนาจเสนอร่างกฎหมาย และร่างกฎหมายทุกฉบับจะต้องผ่านการพิจารณาจากสภาผู้แทนราษฎรก่อน และเมื่อสภาผู้แทนราษฎรให้ความเห็นชอบแล้ว ก็จะนำร่างกฎหมายนั้นเข้าสู่การพิจารณาของวุฒิสภา โดยวุฒิสภาจะมีกรอบเวลาในการพิจารณาร่างกฎหมายที่ค่อนข้างจำกัด ซึ่งวุฒิสภาจะต้องพิจารณาร่างกฎหมายให้แล้วเสร็จภายใน 60 วัน และถ้าร่างกฎหมายนั้นเป็นร่างกฎหมายเกี่ยวด้วยการเงิน ก็จะต้องพิจารณาให้แล้วเสร็จภายใน 30 วัน โดยถ้าหากพิจารณาไม่แล้วเสร็จ ก็จะถือว่าวุฒิสภาให้ความเห็นชอบ[[8]](#footnote-8) และแม้ว่าวุฒิสภาจะสามารถแปรญัตติเพื่อแก้ไขเพิ่มเติมรายมาตรา หรือไม่ให้ความเห็นชอบกับร่างกฎหมายก็ตาม แต่ถ้าหากการลงมติดังกล่าวไม่ตรงกับสภาผู้แทนราษฎร จะมีผลเป็นการยับยั้งร่างพระราชบัญญัติ ซึ่งสภาผู้แทนราษฎรสามารถยกขึ้นพิจารณาใหม่และลงมติยืนยันได้[[9]](#footnote-9)

 - อำนาจในการควบคุมการบริหารราชการแผ่นดิน : แม้ว่ารัฐธรรมนูญจะไม่กำหนดให้วุฒิสภาสามารถขอเปิดอภิปรายเพื่อลงมติไม่ไว้วางใจฝ่ายบริหารเหมือนอย่างสภาผู้แทนราษฎร แต่รัฐธรรมนูญก็กำหนดให้วุฒิสภามีอำนาจในการควบคุมการบริหารราชการแผ่นดินอื่น ๆ ได้แก่ การตั้งกระทู้ถามรัฐมนตรี ซึ่งเป็นอำนาจของสมาชิกวุฒิสภาทุกคน[[10]](#footnote-10) และสมาชิกวุฒิสภาไม่น้อยกว่า 3 ใน 5 ของจำนวนสมาชิกทั้งหมดเท่าที่มีอยู่ สามารถเข้าชื่อเพื่อขอเปิดอภิปรายทั่วไปในวุฒิสภาเพื่อให้คณธรัฐมนตรีแถลงข้อเท็จจริงหรือชี้แจงปัญหาเกี่ยวกับการบริหารราชการแผ่นดิน โดยไม่ต้องมีการลงมติ[[11]](#footnote-11)

 - อำนาจในการพิจารณาร่างรัฐธรรมนูญแก้ไขเพิ่มเติม : ในการพิจารณาร่างรัฐธรรมนูญแก้ไขเพิ่มเติมนั้น รัฐธรรมนูญกำหนดให้วุฒิสภามีอำนาจดังกล่าวโดยเป็นการใช้อำนาจร่วมกับสภาผู้แทนราษฎรผ่านการประชุมร่วมกันของรัฐสภา[[12]](#footnote-12)

 - อำนาจในการให้คำแนะนำเพื่อแต่งตั้งผู้ดำรงตำแหน่งบางตำแหน่ง : ดังที่ได้กล่าวไปแล้วข้างต้น รัฐธรรมนูญต้องการให้วุฒิสภามีลักษณะเป็นสภาที่ทำหน้าที่ตรวจสอบถ่วงดุล ดังนั้น รัฐธรรมนูญจึงกำหนดให้ตำแหน่งบางตำแหน่งต้องได้รับการแต่งตั้งจากพระมหากษัตริย์โดยคำแนะนำของวุฒิสภา ได้แก่ กรรมการการเลือกตั้ง[[13]](#footnote-13) ผู้ตรวจการแผ่นดินของรัฐสภา[[14]](#footnote-14) กรรมการสิทธิมนุษยชนแห่งชาติ[[15]](#footnote-15) ตุลาการศาลรัฐธรรมนูญ[[16]](#footnote-16) กรรมการป้องกันและปราบปรามการทุจริตแห่งชาติ[[17]](#footnote-17) และกรรมการการตรวจเงินแผ่นดิน[[18]](#footnote-18)

 - อำนาจในการถอดถอนผู้ดำรงตำแหน่งบางตำแหน่ง : รัฐธรรมนูญได้กำหนดให้วุฒิสภาสามารถลงมติถอดถอนผู้ดำรงตำแหน่งต่อไปนี้ได้ คือ นายกรัฐมนตรี รัฐมนตรี สมาชิกสภาผู้แทนราษฎร สมาชิกวุฒิสภา ประธานศาลฎีกา ประธานศาลรัฐธรรมนูญ ประธานศาลปกครองสูงสุด หรืออัยการสูงสุด ตลอดจน กรรมการการเลืออกตั้ง ผู้ตรวจการแผ่นดินของรัฐสภา ตุลาการศาลรัฐธรรมนูญ กรรมการการตรวจเงินแผ่นดิน ผู้พิพากษาหรือตุลาการ พนักงานอัยการ หรือผู็ดำรงตำแหน่งระดับสูง ในกรณีที่เห็นว่าบุคคลเหล่านี้มีพฤติการณ์ร่ำรวยผิดปกติ ส่อไปในทางทุจริต ส่อว่ากระทำผิดต่อตำแหน่งหน้าที่ราชการ ส่อว่ากระทำผิดต่อตำแหน่งหน้าที่ในการยุติธรรม หรือส่อว่าจงใจใช้อำนาจหน้าที่ขัดต่อบทบัญญัติแห่งรัฐธรรมนูญ หรือกฎหมาย โดยกระบวนการถอดถอนนี้ เริ่มจาก สมาชิกสภาผู้แทนราษฎรไม่น้อยกว่า 1 ใน 4 ของจำนวนสมาชิกทั้งหมดเท่าที่มีอยู่ของสภาผู้แทนราษฎร สมาชิิกวุฒิสภาไม่น้อยกว่า 1 ใน 4 ของจำนวนวุฒิสภาทั้งหมด และประชาชนผู้มีสิทธิเลือกตั้งไม่น้อยกว่า 50,000 คน สามารถเข้าชื่อกันยื่นคำร้องให้วุฒิสภาถอดถอนบุคคลผู้ดำรงตำแหน่งที่กล่าวถึงข้างต้นได้[[19]](#footnote-19) โดยเมื่อได้รับคำร้องแล้ว ประธานวุฒิสภาจะต้องส่งเรื่องให้คณะกรรมการป้องกันและปราบปรามการทุจริตแห่งชาติดำเนินการไต่สวนโดยเร็วเพื่อเสนอต่อวุฒิสภาว่ามีมูลหรือไม่ เพื่อให้วุฒิสภาพิจารณาลงมติต่่อไป[[20]](#footnote-20)

**2. วุฒิสภาตามรัฐธรรมนูญแห่งราชอาณาจักรไทย พุทธศักราช 2550**

**2.1 ที่มาของสมาชิกวุฒิสภา**

การกำหนดให้วุฒิสภามีที่มาจากการเลือกตั้งโดยตรงตามรัฐธรรมนูญแห่งราชอาณาจักรไทย พุทธศักราช 2540 ถูกวิพากษ์วิจารณ์อย่างมากในทางปฏิบัติ โดยเฉพาะอย่างยิ่งประเด็นเกี่ยวกับความเกี่ยวข้องกับพรรคการเมือง ทั้งนี้ แม้ว่ารัฐธรรมนูญฉบับ พ.ศ. 2540 ดังกล่าวจะกำหนดให้วุฒิสภาปราศจากความเกี่ยวข้องกับพรรคการเมือง แต่ในความเป็นจริง เมื่อกำหนดให้วุฒิสภามีที่มาจากการเลือกตั้งโดยตรง ก็จำเป็นอยู่นั่นเองที่จะต้องเป็นที่รู้จักของคนจำนวนมากจึงจะชนะเลือกตั้งได้ จึงหลีกหนีไม่พ้นจากยุ่งเกี่ยวกับพรรคการเมืองไม่ว่าจะเป็นทางตรง คือ อาจจะมีพรรคการเมืองสนับสนุนอยู่เบื้องหลัง หรือทางอ้อม เช่น สมาชิกวุฒิสภามีความสัมพันธ์ทางครอบครัวหรือทางอื่นกับสมาชิกสภาผู้แทนราษฎรจึงจะเป็นที่รู้จักและมีโอกาสได้รับเลือกจนมีการกล่าวว่าวุฒิสภากับสภาผู้แทนราษฎรเปรียบเสมือน “สภาครอบครัว” ซึ่งส่งผลกระทบต่อการตรวจสอบถ่วงดุลสภาผู้แทนราษฎร ด้วยเหตุนี้ รัฐธรรมนูญแห่งราชอาณาจักรไทย พุทธศักราช 2550 จึงเปลี่ยนที่มาของสมาชิกวุฒิสภา และมีการกำหนดลักษณะต้องห้ามเพิ่มบางประการ

 - คุณสมบัติและลักษณะต้องห้ามของการเป็นสมาชิกวุฒิสภา : รัฐธรรมนูญได้กำหนดคุณสมบัติและลักษณะต้องห้ามซึ่งโดยภาพรวมแล้วเหมือนกับที่กำหนดไว้เดิมในรัฐธรรมนูญฉบับก่อน แต่มีการกำหนดลักษณะต้องห้ามเพิ่มเติมบางประการ[[21]](#footnote-21) ได้แก่

 1) สมาชิกวุฒิสภาจะต้องไม่เป็นบุพการี คู่สมรส หรือบุตรของผู้ดำรงตำแหน่งสมาชิกสภาผู้แทนราษฎรหรือผู้ดำรงตำแหน่งทางการเมือง

 2) ไม่เป็นสมาชิกหรือผู้ดำรงตำแหน่งใดในพรรคการเมือง หรือเคยเป็นสมาชิกหรือเคยดำรงตำแหน่งและพ้นจากการเป็นสมาชิกหรือการดำรงตำแหน่งใด ๆ ในพรรคการเมืองมาแล้วยังไม่เกิน 5 ปี นับถึงวันสมัครรับเลือกตั้งหรือวันที่ได้รับการเสนอชื่อ

 3) ไม่เป็นสมาชิกสภาผู้แทนราษฎร หรือเคยเป็นสมาชิกสภาผู้แทนราษฎร และพ้นจากการเป็นสมาชิกสภาผู้แทนราษฎรแล้วไม่เกิน 5 ปี นับถึงวันสมัครรับเลือกตั้งหรือวันที่ได้รับการเสนอชื่อ

 นอกจากนี้ ยังมีการกำหนดเพิ่มเติมด้วยว่า ผู้ที่เคยดำรงตำแหน่งวุฒิสภา และสมาชิกภาพสิ้นสุดลงมาแล้วไม่เกิน 2 ปี จะเป็นรัฐมนตรีหรือผู้ดำรงตำแหน่งทางการเมืองไม่ได้[[22]](#footnote-22)

 - กระบวนการเลือกสมาชิกวุฒิสภา : รัฐธรรมนูญได้กำหนดให้วุฒิสภาประกอบด้วยสมาชิก 150 คน มาจากการเลือกตั้งในแต่ละจังหวัดจังหวัดละ 1 คน (ซึ่งก็คือ เป็นการใช้เขตจังหวัดเป็นเขตเลือกตั้ง) โดยให้ผู้มีสิทธิเลือกตั้งแต่ละคนสามารถเลือกวุฒิสภาได้ 1 คน[[23]](#footnote-23) และส่วนที่เหลือมาจากการสรรหา[[24]](#footnote-24) ซึ่งในส่วนของการสรรหานั้น รัฐธรรมนูญกำหนดให้มีคณะกรรมการสรรหาสมาชิกวุฒิสภา ประกอบด้วย ประธานศาลรัฐธรรมนูญ ประธานกรรมการการเลือกตั้ง ประธานผู้ตรวจการแผ่นดิน ประธานกรรมการป้องกันและปราบปรามการทุจริตแห่งชาติ ประธานกรรมการตรวจเงินแผ่นดิน ผู้พิพากษาในศาลฎีกาซึ่งดำรงตำแหน่งไม่ต่ำกว่าผู้พิพากษาศาลฎีกาที่ที่ประชุมใหญ่ศาลฎีกามอบหมาย 1 คน และตุลาการศาลปกครองสูงสุดที่ที่ประชุมใหญ่ตุลาการในศาลปกครองสูงสุดมอบหมาย 1 คน[[25]](#footnote-25) ทำหน้าที่สรรหาจากบุคคลที่มีความเหมาะสมจากผู้ได้รับการเสนอชื่อจากองค์กรต่าง ๆ ในภาควิชาการ ภาครัฐ ภาคเอกชน ภาควิชาชีพ ฯลฯ ที่เป็นประโยชน์ในการทำหน้าที่ของวุฒิสภา[[26]](#footnote-26)

**2.2 อำนาจหน้าที่ของวุฒฺิสภา**

ในส่วนของอำนาจหน้าที่ของวุฒิสภานั้น แม้ว่ารัฐธรรมนูญจะกำหนดให้วุฒิสภามีที่มาที่แตกต่างจากวุฒิสภาตามรัฐธรรมนูญแห่งราชอาณาจักรไทย พุทธศักราช 2540 แต่ในเรื่องของอำนาจหน้าที่นั้น ไม่ว่าจะเป็นอำนาจนิติบัญญัติ อำนาจในการพิจารณาร่างรัฐธรรมนูญแก้ไขเพิ่มเติม อำนาจในการควบคุมการบริหารราชการแผ่นดิน และอำนาจในการให้คำแนะนำในการแต่งตั้งผู้ดำรงตำแหน่งบางตำแหน่ง ตลอดจนอำนาจในการถอดถอน ยังคงบัญญัติคล้ายกับรัฐธรรมนูญแห่งราชอาณาจักรไทย พุทธศักราข 2540

**3. ความพยายามในการแก้ไขเพิ่มเติมรัฐธรรมนูญเพื่อให้ได้วุฒิสภาที่มาจากการเลือกตั้งโดยตรงทั้งหมด**

ในสมัยรัฐบาลของนางสาวยิ่งลักษณ์ ชินวัตร ได้มีความพยายามในการแก้ไขเพิ่มเติมรัฐธรรมนูญเพื่อให้สมาชิกวุฒิสภามีที่มาจากการเลือกตั้งโดยตรงทั้งหมด อย่างไรก็ตาม การแก้ไขเพิ่มเติมรัฐธรรมนูญดังกล่าวถูกยื่นฟ้องต่อศาลรัฐธรรมนูญว่าการแก้ไขเพิ่มเติมรัฐธรรมนูญนั้นไม่ชอบด้วยรัฐธรรมนูญ และศาลรัฐธรรมนูญได้มีคำวินิจฉัยศาลรัฐธรรมนูญที่ 15-18/2556 วินิจฉัยว่าการแก้ไขเพิ่มเติมรัฐธรรมนูญเช่นนี้ขัดกับหลักการปกครองในระบอบประชาธิปไตย เนื่องจากอาจก่อให้เกิดปัญหาเกี่ยวกับความสัมพันธ์ระหว่างสมาชิกวุฒิสภาและสมาชิกสภาผู้แทนราษฎร จนอาจส่งผลกระทบต่อการใช้อำนาจตรวจสอบถ่วงดุลกับสภาผู้แทนราษฎรและผู้ดำรงตำแหน่งทางการเมืองอื่นซึ่งถือว่าขัดต่อหลักการคานและดุลอำนาจ

1. รัฐธรรมนูญแห่งราชอาณาจักรไทย พุทธศักราช 2540 มาตรา 125 [↑](#footnote-ref-1)
2. มาตรา 126 [↑](#footnote-ref-2)
3. มาตรา 130 [↑](#footnote-ref-3)
4. มาตรา 121 [↑](#footnote-ref-4)
5. มาตรา 122 [↑](#footnote-ref-5)
6. มาตรา 123 [↑](#footnote-ref-6)
7. มาตรา 129 [↑](#footnote-ref-7)
8. มาตรา 174 [↑](#footnote-ref-8)
9. มาตรา 176 [↑](#footnote-ref-9)
10. มาตรา 183 [↑](#footnote-ref-10)
11. มาตรา 186 [↑](#footnote-ref-11)
12. มาตรา 313 [↑](#footnote-ref-12)
13. มาตรา 136 [↑](#footnote-ref-13)
14. มาตรา 196 [↑](#footnote-ref-14)
15. มาตรา 199 [↑](#footnote-ref-15)
16. มาตรา 255 [↑](#footnote-ref-16)
17. มาตรา 297 [↑](#footnote-ref-17)
18. มาตรา 312 [↑](#footnote-ref-18)
19. มาตรา 304 [↑](#footnote-ref-19)
20. มาตรา 305 [↑](#footnote-ref-20)
21. รัฐธรรมนูญแห่งราชอาณาจักรไทย พุทธศักราช 2550 มาตรา 115 [↑](#footnote-ref-21)
22. มาตรา 116 [↑](#footnote-ref-22)
23. มาตรา 112 [↑](#footnote-ref-23)
24. มาตรา 111 [↑](#footnote-ref-24)
25. มาตรา 113 [↑](#footnote-ref-25)
26. มาตรา 114 [↑](#footnote-ref-26)